Yvonne Wold

Yvonne Wold  (født 27. juli 1977 i Ålesund) fra Åndalsnes, er en norsk politiker (SV). Ved kommune- og fylkestingsvalget i 2019 ble Wold valgt til ordfører i Rauma kommune. Hun er dermed SVs første ordfører i Møre og Romsdal, og den første kvinnelige ordføreren i Rauma kommune. I tillegg ble Wold valgt inn på 1. plass til fylkestinget, og vil fungere som gruppeleder for SVs fylkestingsgruppe.

I stortingsvalget 2017 var Yvonne Wold SVs førstekandidat i Møre og Romsdal, etter å ha stått på stortingslista ved begge de foregående stortingsvalg.

Hun ble valgt inn i fylkestinget i Møre og Romsdal i 2015. Per 2019 er hun gruppeleder for partiet og sitter også i Regional- og næringsutvalget i fylket. I partiet har hun tidligere vært lokallagsleder i Rauma, og er nå vara til sentralstyret og landsstyret.

Yvonne Wold deltok i perioden 2016–2017 i «Halvorsenprogrammet», SVs program for talentutvikling i kommunikasjon, politikk, organisasjon og strategi. Programmet hadde navn etter SVs tidligere partileder Kristin Halvorsen.

I periodene 2005–2009 og 2009–2013 satt Wold i kommunestyret i Rauma. Den siste perioden ble hun valgt inn på bakgrunn av personstemmer, og var leder for planutvalget i kommunen, samt flere prosjektgrupper. Hun satt i styret for Helse Møre og Romsdal HF fra april 2012 til april 2014. Hun var også med i styret for Rusbehandling Midt-Norge HF og Avviklingsstyret for Rusbehandling Midt-Norge, da rusbehandlingen skulle fases inn i det regionale helseforetaket igjen.

Bakgrunn 
Yvonne Wold har tatt 4-årig allmennlærerutdanning (ved daværende Høgskolen i Hedmark), samt videreutdanning i engelsk, religion, organisasjon og ledelse, karriereveiledning og IKT. 

Siden 2004 har hun vært ansatt ved Rauma videregående skole. Først som lærer (adjunkt med tilleggsutdanning) og senere som rådgiver. Hun er også OT-rådgiver i Oppfølgingstjenesten med ansvar for Rauma og Vestnes kommune. 

Gunn N. Morstøl har vært Wolds kunstlærer siden 2013. I 2016 innredet Wold eget grafikkverksted og startet enkeltmannsforetaket Grafikkreplikk. Hun har deltatt på amatørutstillinger og vært med å drive pop-up galleri.

Politisk har hun arbeidet med flere slags saker: sosiale saker, faglige rettigheter, landbruk, arealforvaltning, klima- og miljø, næring, helse, samferdsel, internasjonal solidaritet, skole og barnehage.

Referanser 

 
 

Ordførere i Rauma
SV-politikere i Møre og Romsdal
Personer fra Rauma kommune